text: ऋतु जहां सिर्फ एक बड़े कालखंड के लिये प्रयुक्त होता है वहीं मौसम अपेक्षाकृत छोटे समय के लिये भी प्रयुक्त होता है। उदाहरणार्थ, यह कहा जा सकता है कि "फरवरी से मार्च तक वसन्त ऋतु होती है" पर ये कहना थोड़ा गलत लगता है कि "आज की ऋतु बहुत सुन्दर है"। इस जगह पर "आज का मौसम बहुत सुन्दर है" कहना उचित होगा। मौसम का प्रयोग, निस्संदेह बड़े कालखंड के लिये भी किया जा सकता है - "फरवरी से मार्च तक वसन्त का मौसम होता है"।